**Informatīvais ziņojums**

**„****Par** **2020.gada 1.decembra neformālo Eiropas Savienības kultūras un audiovizuālo lietu ministru videokonferenci par kultūras un mediju sektora atgūšanos no COVID-19 pandēmijas”**

2020.gada 1.decembrī tiks rīkota neformāla Eiropas Savienības (turpmāk – ES) kultūras un audiovizuālo lietu ministru videokonference. Sanāksmē dalībvalstu pārstāvju diskusija plānota par turpmākajiem pasākumiem, lai tiesiski un finansiāli atbalstītu kultūras un mediju nozares atgūšanos no Covid-19 pandēmijas. Papildus Vācijas prezidentūra ES Padomē un citas delegācijas sadaļā „Citi jautājumi” sniegs informāciju par vairākiem aktuāliem jautājumiem.

**Kultūra un mediji Covid-19 pandēmijas laikā.**

Kultūras un radošās nozares, tostarp medijus, Covid-19 pandēmija ir skārusi īpaši smagi. Saskaņā ar Eiropas Komisijas datiem Covid-19 pandēmijas izraisītās krīzes dēļ 2020.gada otrajā ceturksnī „radošās un kultūras ekosistēmas” jau bija cietušas finansiālus zaudējumus līdz pat 70% apmērā.

Pašlaik kultūras dzīve ir faktiski apstājusies; pašnodarbinātās personas un mazie uzņēmumi jo sevišķi cīnās par savu izdzīvošanu. Tāpat ir ievērojami samazinājušies mediju ieņēmumi no reklāmas tirgus.

Kā uzsvērts Vācijas prezidentūras diskusiju dokumentā, kamēr citas nozares kaut nedaudz varēja atgūties vasarā, kad Covid-19 pandēmijas saslimstības rādītāji samazinājās, stāvoklis kultūrā joprojām bija neskaidrs. Festivāli un koncerti tika atcelti un pat tad, kad kultūras iestādēm bija atļauts atkal vērt durvis apmeklētājiem, teātri, operas nami un kinoteātri nespēja atpelnīt savas darbības izmaksas, jo tika stingri ierobežots pārdodamo sēdvietu skaits. Tāpat, saskaroties ar nopietnu peļņas kritumu izdevniecības nozarē, daudzās Eiropas valstīs redaktori un grāmatu izdevēji tika pakļauti lielam riskam.

Globālie ceļošanas ierobežojumi Covid-19 pandēmijas ierobežošanai ir būtiski ietekmējuši to mākslinieku un autoru mobilitāti, kuri strādā kultūras un mediju jomā Eiropā un valstīs ārpus Eiropas. Viņi bieži nevar doties uz izrādēm vai pasākumiem, kā arī viņiem jāievēro ierobežojoši karantīnas noteikumi. Kā atzīst Vācijas prezidentūra, tas ietekmē kultūras apmaiņu, kas ir tik būtiska Eiropas dzīvesveidam, labklājībai, sociālajai kohēzijai un inovācijām.

Mākslinieki un kultūras iestādes, kā arī mediji ir cietuši ne tikai no pasākumiem, kas bija nepieciešami Covid-19 pandēmijas ierobežošanai, bet šie ierobežojumi ir bijuši jāpārcieš ļoti ilgu laiku. Kā atgādina Vācijas prezidentūra, kultūras un radošās nozares veido 4% no ES ekonomikas, tāpēc tās ne tikai veicina sociālo kohēziju, bet arī piedalās ES ekonomiskās labklājības veidošanā.

**ES iestāžu un dalībvalstu līdz šim veiktie atbalsta pasākumi.**

Reaģējot uz Covid-19 pandēmijas izraisīto krīzi, šīgada pavasarī Eiropas līmenī tika veikti steidzami pasākumi, lai mazinātu Covid-19 pandēmijas sekas. Piemēram, programmas „Radošā Eiropa” īstenošanā tika piemērota lielāka elastība, un ES regulējumā par valsts atbalstu tika pieļauta lielāka rīcības brīvība.

Jau 2020.gada 8.aprīļa un 19.maija videokonferencēs dalībvalstu kultūras un par audiovizuālo politiku atbildīgie ministri bija vienisprātis, ka ir nepieciešama stingra vienota reakcija Eiropas līmenī, lai atbalstītu kultūru un medijus. Vienojoties, ka plānotajai palīdzībai no ES fondiem un programmām ir jānonāk arī kultūras un mediju nozarē, 26 ES kultūras un audiovizuālo lietu ministru ministri pēc 2020.gada 8.aprīļa neoficiālās videokonferences parakstīja deklarāciju, kas pavēra ceļu kopīgiem Eiropas pasākumiem Covid-19 krīzes laikā. Kā norādīts diskusiju dokumentā, kultūras un mediju nozarē strādājošie šo deklarāciju uzlūkoja kā skaidru signālu tam, ka krīzes brīdī netiks atstāti novārtā.

**Turpmākie uzdevumi.**

Atgādinot Vācijas prezidentūras ES Padomē vadmotīvu „Kopā Eiropas atveseļošanai”, diskusiju dokumentā pausts, ka Eiropas atveseļošanās procesam ir nepieciešams arī kultūras un mediju atbalsts, lai apvienotu cilvēkus.

Lai arī turpmāk ir paredzēts ievērojami palielināt programmas „Radošā Eiropa” budžetu, Vācijas prezidentūra atzīst, ka programma pati par sevi nevar kalpot kā kultūras un mediju atveseļošanas programma. Tomēr, neskatoties uz to, radošajām nozarēm ir ļoti svarīgi, lai programma tiktu uzsākta laikus.

Drīzumā tiks pieņemts ES daudzgadu budžets 2021. – 2027.gadam (turpmāk – MFF) un ar to saistītās ES atbalsta programmas un iniciatīvas, piemēram, nozaru regula programmai „Radošā Eiropa”. Kopā ar Ekonomikas atveseļošanās instrumentu (t.s. *NextGenerationEU*), MFF kopējā summa veidos vairāk nekā 1,8 triljonus *euro*.

Kā minēts diskusiju dokumentā, kultūras un mediju nozarei jaunajā plānošanas periodā būs pieejami arī citi ES atbalsta instrumenti, tostarp programmas „Apvārsnis Eiropai”, „Erasmus+”, „Digitālā Eiropa” un Eiropas Reģionālās attīstības fonds. Tomēr Vācijas prezidentūra uzsver, ka bieži vien, lai piekļūtu attiecīgajām programmām un fondiem, nav viegli atrast nepieciešamo informāciju un potenciālie pretendenti neuzzina par pieejamajām iespējām. Tāpēc ir nepieciešams domāt par to, kā var izveidot skaidri strukturētu informācijas portālu, kas būtu viegli lietojams un palīdzētu kultūras un mediju nozarei piekļūt un veidot sinerģiju starp dažādiem ES finanšu instrumentiem.

**Videokonferences laikā ministri ir aicināti diskutēt par šādiem jautājumiem:**

1. Eiropas atjaunošanas pasākumi jāorientē uz tiem, kas darbojas kultūras un radošajās nozarēs, tostarp medijos, lai palīdzētu sagatavoties nākotnes izaicinājumiem ilgtspējīgā un noturīgā veidā. Nozarei ir jāturpina veicināt Eiropas integrāciju! Mēs vēlamies vēl vairāk stiprināt Eiropas atbalsta programmas un nodrošināt, ka kultūras un mediju nozare ir labāk informēta par to piedāvātajām iespējām. Šim nolūkam ir nepieciešami ilgtspējīgi pasākumi, kas būtu jāapspriež.
2. Ņemot vērā, ka Covid-19 pandēmijas milzīgā ietekme turpināsies ilgāku laiku, ir nepieciešams domāt par jautājumu, kā dalībvalstis var uzlabot savu tiesisko regulējumu kultūras un mediju labā, piemēram, attiecībā uz ceļošanas ierobežojumiem?

Kā uzsver Vācijas prezidentūra, ir nepieciešams nodrošināt, lai kultūras nozare gūtu labumu no iespējām, ko piedāvā Eiropas Atveseļošanas un noturības mehānisms, kad tas tiks īstenots dalībvalstu līmenī.

**Latvijas nostāja:**

* Kopš Covid-19 pandēmijas sākuma arī Latvijā kultūras un radošā nozare ir cietusi smagus zaudējumus; ārkārtējās situācijas laikā noteikto epidemioloģiskās drošības pasākumu rezultātā daļas kultūras un radošo nozaru darbība tika pilnībā apstādināta, daļējā apjomā atjaunojās vasaras periodā, un šobrīd atkal ir apturēta. Būtiski cietušas ir arī pastarpināti skartās kultūras un radošās nozares, tostarp mediju nozare, kuras ienākumi no reklāmām ir būtiski samazinājušies. Uz Covid-19 krīzes ietekmes apmēru norāda, piemēram, fakts, ka kultūras nozaru uzņēmumu samaksātā pievienotās vērtības nodokļa apjoms laika posmā no 2020.gada marta līdz septembrim ir krities par 60%, salīdzinot ar attiecīgo laika periodu 2019.gadā. Vissmagāk Covid-19 krīze skārusi mazos un vidējos kultūras un radošo nozaru uzņēmumus, nevalstiskās organizācijas un pašnodarbinātās personas, kuru atbalstam izveidoti īpaši atbalsta instrumenti. Vienlaikus aizvien pieaug neskaidrība par nākotnes situāciju kultūras jomā, tostarp nav prognozējams cik ilgi un aptveroši varētu būt šobrīd noteiktie ierobežojumi, kas apgrūtina nākotnes kultūras un māksliniecisko programmu plānošanu. Sagaidāms, ka ieilgusī Covid-19 krīze radīs arī izmaiņas līdzšinējās kultūras patēriņa un līdzdalības tradīcijās, atstājot potenciāli neatgriezenisku ietekmi uz kultūras procesu ilgtspēju.
* Latvija atzinīgi vērtē panākto vienošanos starp ES Padomi un Eiropas Parlamentu par ES daudzgadu budžetu 2021. – 2027.gadam, kura rezultātā ES atbalsta programmas „Radošās Eiropas” budžets tika palielināts par 0,6 miljardiem *euro*, līdz 2.2 miljardiem *euro*, kas ļaus īstenot vairāk radošos projektus, tādējādi dodot papildu stimulu kultūras nozarei atgūties pēc krīzes. Latvija īpaši atzinīgi novērtē, ka programma pirmo reizi projektu konkursu kārtībā sniegs atbalstu arī ziņu medijiem, žurnālistiem un medijpratības pasākumiem.
* Latvijai arī no kultūras un radošo, tostarp mediju, nozaru skatījuma ir svarīgi, lai jaunā ES daudzgadu budžeta un Ekonomiskās atveseļošanās instrumenta darbība tiktu uzsākta laicīgi.
* Latvija sagaida, ka ES un nacionālā līmenī atbalsts kultūras un radošajām nozarēm tiks sniegts ne tikai vārdos, bet ar konkrētām darbībām. Kultūras un mediju nozares būtu lielas ieguvējas, ja tiktu realizēta Eiropas Parlamenta iniciatīva, kura mudina dalībvalstīm atvēlēt vismaz 2% no Atveseļošanās un noturības mehānisma līdzekļiem kultūras un radošajam nozarēm, tostarp medijiem. Ņemot vērā, ka dalībvalstu Atveseļošanas un noturības mehānisma plāni ir jābalsta uz Eiropas Komisijas ikgadējām specifiskajām rekomendācijām konkrētajai dalībvalstij (*Country specific recommendations – CSR*), un rekomendācijas kā galvenos Latvijas izaicinājumus definē nevienlīdzības mazināšanu, inovāciju attīstību un zinātnes noturību, klimata pārmaiņu risināšanu, kā arī finanšu sistēmas un likuma varas stiprināšanu, vēlamies vērst uzmanību, ka šādu prioritāšu ietvarā kultūras un mediju jomu investīcijas plānot ir ļoti sarežģīti. Nereti, kultūras un mediju jomu attīstības vajadzības netiek uzskatītas par pietiekami svarīgām vai būtiskām plašai sabiedrībai, vai arī tiek vērtētas kā mazāk prioritāras (mazāk būtiskas) Eiropas Komisijas rekomendāciju identificētajiem izaicinājumiem. Diskusijās par attīstības vajadzībām ir nepieciešama papildu argumentācija, kā arī dalīšanās ar labo praksi un pieredzi, ko sniedz kultūras un mediju attīstības projekti dalībvalsts izaicinājumu risināšanā, tostarp, zaļā un digitālajā transformācijā.
* Latvija piekrīt Vācijas prezidentūrai, ka ir atbalstāma plašāka kultūras un radošo industriju, tostarp mediju, informēšana par pieejamajiem Eiropas un nacionālā līmeņa atbalsta mehānismiem, ņemot vērā, ka tie nereti ir veidoti horizontāli, nevis nozarei specifiski, līdz ar to, apgrūtinot informācijas ieguvi par pieejamām atbalsta iespējām. Tāpēc atbalstāma ir Eiropas Komisijas iecere, izveidot vienotu informatīvo portālu, kas nodrošinātu kultūras un radošajam sektoram visu informāciju par pieejamajām ES atbalsta līmeņa programmām un fondiem.
* Latvija piekrīt, ka īpaša uzmanība pievēršama kultūras un radošo nozaru profesionāļu mobilitātes iespējām, kas noteikto ceļošanas ierobežojumu dēļ ir īpaši apgrūtināta, tādējādi atstājot būtisku negatīvu ietekmi uz kultūras apmaiņas procesiem. Latvija pauž viedokli, ka šo problēmu risināšanai nepieciešama saskaņota ES rīcība, un pauž gandarījumu, ka Eiropas Komisijas vadlīnijas par personām, kuras atbrīvotas no pagaidu ierobežojuma nebūtiskai ieceļošanai uz ES, paredz īpašu izņēmumu attiecībā uz profesionālo mākslinieku/ izpildītāju un ar tiem saistītā tehniskā personāla mobilitāti. Latvijā nacionālā līmenī radošo personu mobilitātes nodrošināšanai jau šobrīd paredzēti īpaši ceļošanas un uzturēšanās režīma atvieglojumi, kas vienlaikus nekompromitē kopējos epidemioloģiskās drošības pasākumus.
* Latvijas ieskatā būtiska nozīme kultūras un radošo industriju ilgtspējas nodrošināšanai ir operatīvai direktīvas par autortiesībām digitālajā vienotajā tirgū pārņemšanai nacionālajos tiesību aktos, tādējādi garantējot taisnīgu atlīdzību radošajām personām. Latvija ir apņēmusies šiem regulējuma aspektiem pievērst īpašu uzmanību.
* Ņemot vērā, ka šobrīd nav iespējams prognozēt, cik ilga vēl būs Covid-19 pandēmijas izraisītā krīze, cik būtiskus darbības ierobežojumus kultūras nozarei dalībvalstīm nāksies noteikt saslimstības ierobežošanai un kāda rezultātā būs krīzes ietekme uz kultūras un radošajām nozarēm, Latvija atzinīgi vērtē Horvātijas prezidentūras laikā aizsākto informācijas apmaiņu dalībvalstu starpā par nacionālajiem pasākumiem, kas ļauj apzināt un īstenot efektīvākos atbalsta mehānismus, ar kuriem mazināt Covid-19 pandēmijas ietekmi uz kultūras un radošo sektoru. Atzinīgi vērtējam Vācijas prezidentūras mēģinājumu strukturēt dalībvalstu sniegto informāciju pārskatāmā veidā. Aicinām Portugāli kā nākamo Prezidentūru turpināt strukturētu un regulāru informāciju apmaiņu dalībvalstu starpā.

**Citi jautājumi:**

**Vācijas Prezidentūras secinājumi** **par dzimumu līdztiesību kultūras jomā –** informācija no Vācijas Prezidentūras.

Secinājumi par dzimumu līdztiesību kultūras jomā izceļ dzimumu līdztiesības nozīmi kultūras un radošajās nozarēs, atzīstot nepieciešamību pievērst uzmanību dzimumu lomu attiecībām un izskaust iesakņojušos dzimumu stereotipus, panākot pilnīgu vienlīdzību starp sievietēm un vīriešiem. Covid-19 pandēmijas izraisītā krīze ir ļoti smagi skārusi kultūras un radošās nozares, radot risku, ka varētu saasināties dzimumu stereotipi un dzimumu nevienlīdzība.

Kultūras un radošās nozares to dažādajās izpausmēs var ietekmēt sabiedrības izpratni par dzimumu lomu un dzimumu attiecībām un tādējādi var tieši un netieši ietekmēt dzimumu līdztiesības veicināšanu kopumā. Tāpēc kultūras un radošajām nozarēm ir ievērojams potenciāls veicināt dzimumu līdztiesību kultūrā, jo tās ir ne tikai kultūras radītāji, bet arī nozīmīgi darba devēji visā Eiropā. Vienlaikus, kā uzsver Secinājumi, lai stiprinātu kultūras daudzveidību, dzimumu līdztiesība jāveicina sabiedrībai kopumā. Secinājumi arīdzan atgādina, ka jebkuras ilgtspējīgas dzimumu līdztiesības politikas stūrakmens un labākais instruments, lai noteiktu mērķus un sasniedzamos rezultātus un identificētu, kam būtu nepieciešams pievērst lielāku uzmanību dalībvalstu līmenī, ir datu vākšana.

**Latvijas nostāja:**

Latvija pieņem zināšanai Vācijas prezidentūras sniegto informāciju. Politikas veidošanas līmenī ir svarīgi, lai kultūras jomā pieņemtie ES dokumenti uzsvērtu vienlīdzīgu sieviešu un vīriešu līdzdalību, respektējot māksliniecisko brīvību un veicinot kultūras daudzveidību. Latvija atzinīgi vērtē, ka secinājumos par dzimumu līdztiesību kultūras jomā īpaša uzmanība pievērsta salīdzināmas statistikas apkopošanai, ņemtas vērā atšķirības starp dalībvalstīm attiecībā uz sieviešu un vīriešu pārstāvību kultūras nozarē, kā arī novērtēts dalībvalstīs panāktais progress attiecībā uz pārstāvības uzlabošanu.

**Eiropas Savienības Padomes secinājumi par brīvas un plurālistiskas mediju sistēmas aizsardzību –** informācija no Vācijas Prezidentūras.

Secinājumi par brīvas un plurālistiskas mediju sistēmas aizsardzību sadala mediju sistēmu trīs tās nepieciešamās raksturīpašībās – ilgtspējīga, plurālistiska un uzticama, sniedzot dalībvalstīm un Eiropas Komisijai strukturētus signālus, kas nākotnē būtu darāms, lai aizsargātu Eiropas vērtības – demokrātiju, cilvēktiesības un tiesiskumu. Secinājumi par brīvas un plurālistiskas mediju sistēmas aizsardzību skaidri norāda uz veicamo rīcību, lai saglabātu mediju dzīvotspēju, īpaši nelielos medijus ierobežotā tirgus apstākļos, kuri vēl nav atguvušies no finansiālās krīzes pirms desmit gadiem, un kuriem tagad vēl jācīnās ar pandēmijas katastrofālo ietekmi uz to ienākumiem.

Secinājumi par brīvas un plurālistiskas mediju sistēmas aizsardzību norāda uz draudiem plurālismam, kuri nāk no lielajām platformām, kuras var ne tikai ietekmēt piekļuvi saturam, kas balstīta uz nepārskatāmiem algoritmiem, bet arī ierobežot jaunu tirgus dalībnieku ienākšanu. Secinājumi par brīvas un plurālistiskas mediju sistēmas aizsardzību arī izceļ dezinformācijas kaitnieciskumu, aicinot uz ciešāku sadarbību starp dalībvalstu uzraugošajām iestādēm, lai jau spēkā esošās normas tiktu ievērotas arī pārrobežu kontekstā.

Secinājumi par brīvas un plurālistiskas mediju sistēmas aizsardzību nodod skaidrus signālus Eiropas Komisijai par tiem problēmjautājumiem, kuri būtu jāuzrunā topošajā Eiropas Demokrātijas rīcības plānā, Digitālo pakalpojumu akta kopā un Mediju un audiovizuālo rīcības plānā.

**Latvijas nostāja:**

**Latvija pieņem zināšanai Vācijas prezidentūras sniegto informāciju**. Latvija piekrīt aicinājumam izveidot adekvātu un neatkarīgu nacionālo mediju ekonomiskās ilgtspējas ietvaru un atbalsta aicinājumu Eiropas Komisijai mazināt Covid-19 pandēmijas negatīvo ietekmi uz mediju daudzveidību, papildinot nacionālos atbalsta pasākumus ar ES līmeņa atbalstu. Latvija pozitīvi vērtē aicinājumu stiprināt krīzes smagi skartā mediju sektora noturību, izmantojot Mediju un audiovizuālo rīcības plānu, kā arī aicinājumu izpētīt iespējas ieviest citus atbalsta mehānismus.

**Priekšlikums Lēmumam par grozījumiem Lēmumā Nr.445/2014/ES, ar ko izveido Savienības rīcību „Eiropas kultūras galvaspilsētas” no 2020.gada līdz 2033.gadam –** informācija no Vācijas prezidentūras par aktuālo situāciju.

Covid-19 pandēmija ir likusi Eiropas kultūras galvaspilsētas statusu ieguvušajām pilsētām Horvātijā un Īrijā apturēt kultūras programmu īstenošanu no 2020.gada marta, ņemot vērā ierobežojumus ceļošanai, pasākumu organizēšanai un sabiedrības līdzdalībai. Priekšlikums paredz grozījumus Eiropas kultūras galvaspilsētas norises kalendārā, nodrošinot Horvātijas un Īrijas pilsētām iespēju turpināt savas kultūras programmas līdz 2021.gada 30.aprīlim, nemainot nosaukuma gadu. Savukārt Rumānijas un Grieķijas pilsētu dalība Eiropas kultūras galvaspilsētu norisē tiek pārcelta no 2021.gada uz 2023.gadu. Ierosinātās izmaiņas nemaina kārtību, kādā Latvijas pilsētas kandidēs uz Eiropas kultūras galvaspilsētas statusu 2027.gadā. Lai grozījumi stātos spēkā, jāpanāk vienošanās ar Eiropas Parlamentu. Gala lēmumu ES Padome apstiprina ar vienbalsību.

**Latvijas nostāja:**

**Latvija pieņem zināšanai Vācijas prezidentūras sniegto informāciju**. Latvija atzinīgi vērtē priekšlikumā paredzēto iespēju 2020.gadā Eiropas kultūras galvaspilsētu statusu ieguvušajām pilsētām turpināt īstenot Covid-19 pandēmijas dēļ nerealizēto pasākumu programmu 2021.gadā un 2021.gada Eiropas kultūras galvaspilsētu norisi pārcelt uz 2022.gadu un 2023.gadu, lai attiecīgajām pilsētām ļautu turpināt sagatavošanās darbus, kas bija pārtraukti Covid-19 pandēmijas ieviesto ierobežojumu dēļ.

**Koloniālo kolekciju izmantošana Nīderlandē –** Nīderlandes delegācijas sniegta informācija.

Nīderlande sniegs informāciju par nesen publicēto rekomendāciju par koloniālajām kolekcijām un Nīderlandes valdības un parlamenta konsultatīvās organizācijas par mākslu, kultūru un plašsaziņas līdzekļiem „Kultūras padomes” publicēto netaisnības atzīšanu (*recognition of injustice*). 2020.gada oktobrī Nīderlandes kultūras ministre saņēma šos ieteikumus par to, kā rīkoties ar valstij piederošajiem koloniālas izcelsmes mākslas un kultūras priekšmetiem, kas glabājas dažādu muzeju kolekcijās.

Rekomendācija par koloniālajām kolekcijām piedāvā galvenos principus politikas pasākumu īstenošanai attiecībā uz koloniālas izcelsmes mākslas un kultūras priekšmetu kolekciju glabāšanu Nīderlandes muzejos, kas ietver arī nepieciešamību pēc izlaupīto kultūras priekšmetu restitūcijas, kā arī nepieciešamību pēc starptautiskās sadarbības īstenošanas muzeju jomā. Reaģējot uz šo rekomendāciju, Nīderlandes kultūras ministre ir apstiprinājusi, ka vēsturiskās netaisnības atzīšana ir pirmais solis uz kopīgu nākotni.

Ņemot vērā citu dalībvalstu līdzīgo pieredzi ar koloniālo mākslas un kultūras mantojumu, Nīderlande vēlas apmainīties ar zināšanām un ekspertīzi par koloniju kolekcijām Eiropā.

**Latvijas nostāja:**

**Latvija pieņems zināšanai Nīderlandes delegācijas sniegto informāciju**. Izprotot Nīderlandes nostāju un atbalstot izstrādātās rekomendācijas rīcībā ar koloniālas izcelsmes mākslas un kultūras priekšmetiem, kas atrodas Nīderlandes valsts muzejos, Latvija atgādina, ka kultūras vērtības ir viens no civilizācijas un tautas kultūras pamatelementiem un ka to patieso vērtību var izprast vienīgi saistībā ar visplašāko informāciju par to izcelsmi, vēsturi un tradicionālo vidi. Latvija aicina katrai valstij apzināties morālos pienākumus, kas saistīti ar cieņu pret savu un citu tautu kultūras mantojumu un, apņemties pēc izcelsmes valsts lūguma veikt atbilstošus pasākumus, lai atgūtu un atdotu ikvienu kultūras vērtību, atbilstoši starptautisko un nacionālo tiesību normām. Tādejādi aizsargājot kultūras mantojumu un veicinot sabiedrībā kultūrvēsturisku vērtību izpratni.

**Aktuāli autortiesību jautājumi –** Francijas delegācijas sniegta informācija.

Francijasdelegācija sniegs informāciju par ES tiesas 2020.gada 8.septembra spriedumu par taisnīgas atlīdzības sadali blakustiesību subjektiem, kurš ES izpildītājus un fonogrammu producentus nostāda nelabvēlīgākā situācijā salīdzinot ar trešo valstu izpildītājiem un fonogrammu producentiem. Proti, ES tiesa savā spriedumā atzinusi, ka dalībvalstis savos normatīvajos aktos nevar paredzēt nosacījumus, kas taisnīgu atlīdzību ļauj saņemt tikai ES dalībvalstu un Eiropas Ekonomikas zonas valstu izpildītājiem un fonogrammu producentiem. Tādējādi tiek atzītas trešo valstu, tai skaitā ASV, pilsoņu tiesības saņemt taisnīgu atlīdzību par fonogrammu izmantošanu ES.

Tā kā ASV nav parakstījusi 1961.gada 26.oktobra Romas konvenciju „Par izpildītāju, fonogrammu producentu un raidorganizāciju tiesību aizsardzību”, ES pilsoņiem nav tiesību uz taisnīgu atlīdzību par to fonogrammu izmantošanu ASV. Tādēļ Francijas delegācija vēlas lūgt, lai nākamajā ministru tikšanās laikā, kopā ar Eiropas Komisiju, tiktu pārrunāti iespējamie pasākumi, kas novērstu šo nelabvēlīgo situāciju starptautiskā līmenī attiecībā uz ES izpildītājiem un fonogrammu producentiem.

**Latvijas nostāja:**

**Latvija pieņems zināšanai Francijas delegācijas sniegto informāciju**. Latvija pievienojas Francijas delegācijas viedoklim, ka nepieciešama diskusija par vienlīdzīgas situācijas nodrošināšanu attiecībā uz taisnīgas atlīdzības samaksu ES un trešo valstu pilsoņiem.

**Eiropas lasīšanas alianse –** Itālijas delegācijas sniegta informācija.

Itālijas delegācija vēlas ierosināt iniciatīvu par Eiropas lasīšanas alianses (*„European reading alliance*”) izveidošanu, lai sekmētu kultūras un personīgo attīstību. Videospēlēm un attēliem ir dominējošs stāvoklis masu patērēšanas kultūrā, kā rezultātā samazinās lasīšanas prasmes. Ir svarīgi uzturēt un atbalstīt grāmatu vērtību ķēdi, īpaši neatkarīgās grāmatnīcas, kuras Covid-19 krīzē ir īpaši smagi cietušas.

**Latvijas nostāja:**

**Latvija pieņems zināšanai Itālijas delegācijas sniegto informāciju.**

**Nākamās prezidentūras darba programma –** Portugāles delegācijas sniegta informācija.

Portugāle ES Padomes prezidentūru pārņems 2021.gada 1.janvārī un iepazīstinās delegācijas ar savas prezidentūras prioritātēm kultūras un audiovizuālās politikas jomās.

Portugāles prezidentūra kultūras jomā plāno virzīt izskatīšanai un apstiprināšanai ES Padomes secinājumus par kultūras un radošā sektora atgūšanos, noturību un ilgtspēju. ES Izglītības, jaunatnes, kultūras un sporta ministru padomē plānota diskusija par alternatīviem kultūras mantojuma finansēšanas avotiem tā saglabāšanai un aizsardzībai. Portugāles prezidentūras laikā plānotas arī vairākas augsta līmeņa konferences, tai skaitā par kultūru un sociālo kohēziju, kā arī programmas „Radošā Eiropa” atklāšanas pasākums.

Audiovizuālajā jomā plānoti ES Padomes secinājumi par gaidāmo Eiropas Komisijas Mediju un Audiovizuālo rīcības plānu. Tiek plānota arī augsta līmeņa konference par mākslīgā intelekta ietekmi uz žurnālistu darbu un ziņu veidošanu.

**Latvijas nostāja:**

**Latvija pieņems zināšanai Portugāles delegācijas sniegto informāciju.**

**Latvijas delegācija:**

Delegācijas vadītājs:

**Uldis Zariņš** Kultūras ministrijas valsts sekretāra vietnieks kultūrpolitikas jautājumos

Delegācijas dalībnieki:

**Anete Kurzemniece** Kultūras ministrijas nozares padomniece Latvijas Republikas pastāvīgajā pārstāvniecībā ES;

**Laura Okdaldere** Kultūras ministrijas Starptautiskās sadarbības un ES politikas nodaļas vecākā referente.

Kultūras ministrs N. Puntulis

Vīza: valsts sekretāre D.Vilsone

Okdaldere 67330212

[Laura.Okdaldere@km.gov.lv](mailto:Laura.Okdaldere@km.gov.lv)